На основу члана 10. став 2. Закона о штрајку („Службени лист СРЈ”, број 29/96 и „Службени гласник РС”, бр. 101/05 – др. закон и 103/12 – УС) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О МИНИМУМУ ПРОЦЕСА РАДА У РЕПУБЛИЧКОМ ГЕОДЕТСКОМ ЗАВОДУ

Члан 1.

Минимум процеса рада у Републичком геодетском заводу, за време штрајка обухвата обављање послова којима се обезбеђује:

1) пријем захтева у службама за катастар непокретности и у седишту Завода;

2) услови за омогућавање свим странкама да поднесу захтев за упис, издавање података, издавање листа непокретности, поседовног листа, копије плана и уверења;

3) послови у вези са премером и копијом планова од значаја за безбедност земље;

4) омогућавање геодетским организацијама да могу да подносе захтеве за издавање података;

5) рад Комисија за излагање на јавни увид података о непокретностима и стварним правима на њима.

Члан 2.

Директор Републичког геодетског завода одређује начин обезбеђивања минимума процеса рада, као и послове и број извршилаца који су дужни да раде за време штрајка, у складу са овом уредбом, одмах по ступању на снагу ове уредбе.

Члан 3.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-3452/2019

У Београду, 4. априла 2019. године

В Л А Д А

ПРЕДСЕДНИК

Ана Брнабић, с.р.